text: Nýggj mátistøð í Føroyum mátar veðrið á sólini
text: #000000
text: Í seinastu viku settu fólk frá Kartverket í Noregi eina mátistøð upp á Umhvørvisstovuni. Mátistøðin skal máta sonevndar sólstormar, sum m.a. hava stóra ávirkan á neyvleikan av gps’arum. Hetta er ein av 12 mátistøðum, sum verða settar upp kring norðurhøv, m.a. á Svalbard, Bjarnoynni, Jan Mayen, í Íslandi, í Føroyum og í sjálvum Noregi.
text: #000001
text: Ein sólstormur er ikki nakað ódnarveður, eins og tað vit kenna til her á jørðini. Av og á økist aktiviteturin á sólini somikið nógv, at sólin so at siga kann goysa plasma móti jørðini. Hetta fyribrigdið er tað vit nevna sólstormar. Magnetfeltið kring jørðina verjir okkum móti sólstormunum. Fylgisveinarnir kring jørðina eru ikki vardir á sama hátt. Sólstormarnir órógva tí gps-signalið, og merkist hetta serliga, tá signalið ferðast ígjøgnum ionisferuna, sum er frá 50 km hædd og upp til 1000 km hædd.
text: #000002
text: Gps-fylgisveinarnir sveima umleið 20.000 km yvir jørðini. Teir senda signal til gps’arar á jørðini, t.d. teir sum skip og flogfør brúka at stýra eftir, og teir sum verða brúktir í bilum, á telefonum ella til uppmátingar. Gps’arin virkar á tann hátt, at frástøðan til fylgisveinin verður roknaður út frá tíðini, tað tekur signalinum at ferðast frá einum gps-fylgisveini til gps-móttakaran. Tá samband er við 4 fylgisveinar, ber til at staðfesta positiónina.
text: #000003
text: Endamálið við tí nýggju mátistøðini, sum nú er uppsett á Umhvørvisstovuni, er at gera gps-skipanina tryggari. Órógvið á gps-signalunum verður mált, fyri at rættingar kunnu sendast út, og harvið gera skipanina tryggari. Eyðsæð er nevniliga, at tað serliga kann koma flogferðsluni í vanda, um gps-sambandið er svikaligt, og tí hava slíkar mátistøðir stóran týdning. Mátistøðin er sett upp av norska Kartverket, sum ein partur av teirra mátistøðum í norðurhøvum. Til ber, á heimasíðuni at síggja um órógv er á gps-signalum. Enn sæst bert, hvussu viðurskiftini eru í Noregi, men seinni fer eisini at bera til at síggja hetta fyri Føroyar.
text: #000004
text: Sólstormar vísa seg at vera afturvendandi 11. hvørt ár, og eru í hæddini nú 2013/2014. Tann 13. og 14. mars 1989 vóru sólstormar av álvara. Hetta merktist bæði í Kanada og í Svøríki, har milliónir av fólki ongan streym høvdu í fleiri dagar. Eini 1500 fylgisveinar fóru av kós, og í øllum heiminum vóru trupulleikar við navigatión og samskifti.
text: #000005
text: Sólstormar gjørdu seg eisini galdandi 19. og 20. november 2003. HF og VHF samskiftið við flogfør, norðan fyri 57°N, varð tá órógvað, stundum so nógv, at tað viðførdi blackout í flogførunum. Flogfør yvir pólarnar máttu tá skifta kós, tí vandi var fyri at ferðafólk blivu ávirkaði av geislingum. Eisini tá fóru fleiri fylgisveinar av kósini, og ein japanskur fylgisveinur fór heilt fyri skeyti. Órógv kom eisini á telefonsamskiftið, serliga fartelefonir, El-netið varð eisini ávirkað av sólstorminum.
text: #000006
text: Til ber at lesa meira um sólstormar, við at trýsta her: 
text: #000007
text: Staðsetingardepilin: skeið í m.a. fjarleiting (remote sensing)
text: #000010
text: Fyrilestur: Jarðfrøðiligar uppmátingar á landi og í undirgrundini
text: #000011
text: MatrikulLand- og sjókortLandsfólkayvirlit og navnamálTinglýsingElveitingareftirlit
text: #000014